ହମିଦା ବାନୁ ବେଗମ  (ଖ୍ରୀ: ୧୫୨୭ - ୨୯ ଅଗଷ୍ଟ ୧୬୦୪), ଦ୍ୱିତୀୟ ମୋଗଲ ସମ୍ରାଟ ହୁମାୟୁନଙ୍କ ପତ୍ନୀ ଏବଂ ତାଙ୍କ ଉତ୍ତରାଧିକାରୀ, ତୃତୀୟ ମୋଗଲ ସମ୍ରାଟ ଆକବରଙ୍କ ମା ଥିଲେ  । ତାଙ୍କ ପୁଅ ଆକବର ତାଙ୍କୁ ମରିୟମ ମକାନୀ ଆଖ୍ୟା ଦେଇଥିଲେ । ଆକବରଙ୍କ ଶାସନ କାଳରେ ସେ ପାଦଶାହା ବେଗମ ଆଖ୍ୟା ମଧ୍ୟ ନେଇଥିଲେ । ପରିବାର ହମିଦା ବାନୁ ବେଗମ ୧୫୨୭ ମସିହାରେ ଏକ ପାର୍ସୀ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କ ପିତା, ଶେଖ ଅଲି ଆକବର ଜାମୀ, ଜଣେ ଶିଆ, ପ୍ରଥମ ମୋଗଲ ସମ୍ରାଟ ବାବୁରଙ୍କ ସାନପୁଅ ମୋଗଲ ରାଜକୁମାର ହିନ୍ଦଳ ମିର୍ଜାଙ୍କ ପରାମର୍ଶଦାତା ଥିଲେ । ହମିଦା ବାନୁଙ୍କ ମା ମାହ ଆଫ୍ରୋଜ ବେଗମ ପାଟ ସିନ୍ଧରେ ଅଲି ଆକବର ଜାମୀଙ୍କୁ ବିବାହ କରିଥିଲେ । ତାଙ୍କ ବଂଶ ଅନୁଯାୟୀ, ହମିଦା ଜଣେ ମୁସଲମାନ ଭକ୍ତ ଥିଲେ । ହୁମାୟୁନଙ୍କ ସହିତ ସାକ୍ଷାତ ହମିଦା ଚଉଦ ବର୍ଷ ବୟସ ଥିବାବେଳେ ହୁମାୟୁନଙ୍କୁ ଭେଟିଥିଲେ ଏବଂ ଅଲୱାରର ମିର୍ଜା ହିନ୍ଦଳଙ୍କ ଘରେ ତାଙ୍କ ମା ଦିଲଦାର ବେଗମ  (ବାବୁରଙ୍କ ପତ୍ନୀ ଏବଂ ହୁମାୟୁନଙ୍କ ସାବତ ମା) ଦେଇଥିବା ଭୋଜିରେ ଯୋଗ ଦେଇଥିଲେ  । ହମିଦା ବାନୁ ବେଗମଙ୍କ ସହ ହୁମାୟୁନଙ୍କ ବିବାହ ପାଇଁ ଯେତେବେଳେ ଆଲୋଚନା ଚାଲିଥିଲା, ଉଭୟ ହମିଦା ଏବଂ ହିନ୍ଦଳ ଏହି ବିବାହ ପ୍ରସ୍ତାବକୁ ଦୃଢ ବିରୋଧ କରିଥିଲେ, କାରଣ ସେମାନେ ପରସ୍ପର ସହ ଜଡିତ ଥିଲେ । ହମିଦା ସମ୍ରାଟଙ୍କୁ ଭେଟିବାକୁ ମନା କରୁଥିଲେ; ଶେଷରେ ଚାଳିଶ ଦିନର ଅନୁସରଣ ପରେ ଏବଂ ଦିଲଦାର ବେଗମଙ୍କ ଜିଦ‌ରେ ସେ ତାଙ୍କୁ ବିବାହ କରିବାକୁ ରାଜି ହୋଇଥିଲେ । ସେ ହୁମାୟୁନନାମାରେ ନିଜର ପ୍ରାରମ୍ଭିକ ଅନିଚ୍ଛା ବିଷୟରେ ଉଲ୍ଲେଖ କରିଛନ୍ତି ।